Document ID: 32013R0126

A BIZOTTSÁG 126/2013/EU RENDELETE
(2013. február 13.)
a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 131. cikkére,
mivel:
(1)
Az 1907/2006/EK rendelet XVII. melléklete átvette az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvben (2) korábban meghatározott korlátozásokat. Az említett rendelet XVII. melléklete 6. pontjának 1. bekezdésében a 76/769/EGK irányelvben az azbesztre vonatkozó eredeti korlátozásban használt „termék” kifejezés helyett az „árucikk” kifejezés szerepel, amely azonban nem foglalja magában a keverékeket. Ahhoz, hogy a 6. pont 1. bekezdése ugyanazokra a cikkekre vonatkozzon, mint az irányelv, ki kell egészíteni a „keverékek” kifejezéssel.
(2)
Az ólomkarbonátoknak és ólomszulfátoknak műtárgyak, valamint történelmi épületek és ezek belső terének restaurálására és karbantartására festékekben való felhasználása tekintetében az 1907/2006/EK rendelet XVII. mellékletének 16. és 17. pontjában engedélyezett eltéréseknek nemcsak a felhasználásra, hanem a forgalomba hozatalra is vonatkozniuk kell annak érdekében, hogy az ilyen festékek restaurálás és karbantartás céljából rendelkezésre álljanak.
(3)
Az 1907/2006/EK rendelet XVII. mellékletének 28., 29. és 30. pontjában szereplő korlátozás utalást tartalmaz az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletben (3) meghatározott koncentráció-határértékre, valamint a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelvben (4) meghatározott koncentráció-határértékre, amelyek alapján el lehet dönteni, hogy egy adott anyagra vagy keverékre vonatkozik-e a korlátozás vagy sem. Egyértelművé kell tenni, hogy az 1999/45/EK irányelvben meghatározott koncentráció-határérték csak abban az esetben alkalmazandó, ha az 1272/2008/EK rendelet VI. mellékletének 3. részében nincs előírva egyedi koncentráció-határérték.
(4)
A környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendeletnek az I. melléklete tekintetében történő módosításáról szóló, 2012. június 19-i 519/2012/EU bizottsági rendelet (5) felvette a rövidláncú klórozott paraffinokat (a továbbiakban: SCCP-k) a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendelet (6) I. mellékletébe. Egyes meghatározott kivételektől eltekintve az SCCP-k előállítása, forgalomba hozatala és felhasználása ennélfogva tilos. Az 1907/2006/EK rendelet XVII. mellékletének 42. pontja az SCCP-k két - a 850/2004/EK rendelet értelmében már tiltott - felhasználására vonatkozó korlátozást tartalmaz, amely feleslegessé vált, és amelyet ezért el kell hagyni.
(5)
A cementnek az egyes veszélyes anyagok és készítmények forgalomba hozatalának és felhasználásának korlátozásairól szóló 76/769/EGK tanácsi irányelv 26. módosításáról (nonilfenol, nonilfenol-etoxilát és cement) szóló, 2003. június 18-i 2003/53/EK európai parlamenti és tanácsi irányelv (7) szerinti, vízben oldható króm(VI)-tartalmának meghatározására az Európai Szabványügyi Bizottság által elfogadott, összehangolt vizsgálati módszert kell alkalmazni. Az egyértelműség érdekében az 1907/2006/EK rendelet XVII. melléklete 47. pontjának erre a vizsgálati módszerre vonatkozó hivatkozást kell tartalmaznia.
(6)
Az 1907/2006/EK rendelet XVII. mellékletének 56. pontjában található, a 26447-40-5 CAS-számon és 247-714-0 EK-számon nyilvántartott metilén-difenil-diizocianát (MDI) valamennyi izomerkeveréket és az összes egyedi izomert magában foglalja. Egyes egyedi izomerek azonban egyedi CAS- vagy EK-számmal rendelkeznek. Annak érdekében, hogy egyértelmű legyen, hogy valamennyi izomerről szó van, a pontot három egyedi CAS-számmal és EK-számmal kell kiegészíteni.
(7)
A vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének módosításáról szóló, 2009. június 22-i 552/2009/EK bizottsági rendelet (8) törölte az E., a H. és az S. megjegyzést az 1907/2006/EK rendelet XVII. mellékletének 1-6. függelékének előszavából, valamint az 1., 2., 3., 5. és 6. függelékből. A következetesség érdekében az E., a H. és az S. megjegyzést a 4. függelékből is törölni kell.
(8)
Az 1907/2006/EK rendelet XVII. mellékletének 6. függelékében a di-izopentil-ftalátra vonatkozó bejegyzésben helytelen EK- és CAS-számok szerepelnek, amelyeket ki kell javítani.
(9)
Az Európai Szabványügyi Bizottság új szabványokat fogadott el az azoszínezékekre és azofestékekre vonatkozó vizsgálati módszereket illetően. Az említett szabványok figyelembevétele érdekében ezért az 1907/2006/EK rendelet XVII. mellékletének 10. függelékét frissíteni kell.
(10)
Az 1907/2006/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
ELFOGADTA EZT A RENDELETET:
1. cikk
Az 1907/2006/EK rendelet XVII. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. február 13-án.

Labels: 3
7
1